Nalika taksih nengga antrean, kang lare tangklet ngengingi bab pegawe bank kok wonten ingkang pinarak ing sisih mrika lan mriki. Pembageyan punika sejatosipun saged dipun tingali saking wiwitan nalika konsumen nembe mendhet nomer antrean. Wonten ing mesin otomatis, sampun wonten seratan pituduh dhateng konsumen, konsumen badhe mbetahaken peladosan ing bageyan “A” utawi “B”. Menawi mbetahaken peladosan ing bageyan “A”, inggih nutul tombol “A”, ngantos medal nomer antrean ing bageyan “A”. Mekaten ugi menawi mbetahaken peladosan “B”, konsumen kedhah nutul tombol “B” supados medal nomer antrean “B”. Pembageyan perangan punika nedahaken bilih ing bank punika wonten pegawe ingkang ngladosi transaksi arta (teller) lan kawruh (kalebet administrasi bank) dhateng konsumen.
